Majalisar Dokokin Jihar Kano Za Ta ‘Yanta Fursunoni 100 — Leadership Hausa Newspapers
Majalisar dokokin jihar Kano ta kafa wani kwamiti karkashin Mataimakin Muhutin Majalisar Bala Yunusa wanda aka dorawa alhakin zakulo daurarru 100 wadanda aka daure bisa kananan laifuka a gidanjen yarin Jihar Kano. Alhaji Bala Yunusa ne ya bayyana haka a lokacin da ya jagoranci ‘yan Kwamitin inda suka ziyarci Kwanturolan gidajen yarin Jihar Kano Alhaji Magaji Ahmad a gidan yarin Kurmawa da ke Jihar Kano.
Shugaban Kwamitin ya shaidawa kwanturolan cewa wannan wani bangare ne na harkokin jinkai na ‘yan Majalisar dokokin Jihar Kano domin tallafawa daurarrun, ya kara da cewa ‘yan majalisar sun damu kwarai da cinkoson da ake fama dashi a gidajen yarin Jihar Kano dama Kasa baki daya. Mataimakin muhutin Majalisar dokokin na JIhar Kano yace wannan tallafin zai taimaka wajen rage cinkoso a gidajen yari da kuma sake hada daurarrun da iyalansu. Saboda haka sai ya bayyana aniyar Majalisar dokokin Jihar Kanon karkashin Jagoranci Kakakin majalisar Honarabul Yusif Abdullahi Ata tabbacin kishin al’ummar Jihar Kano .
Da yake mayar da Jawabin Kwanturolan Gidajen Yarin na Jihar Kano ya bayyana farin cikinsa bisa wannan ziyara, ya ci gaba da cewa akwai Matsalolin masu yawa wanda suke haifar da cinkoson da ake fama dashi a Gidajen yarin, yace babbar matsalar itace ta shaye shayen miyagun kwayoyi. Saboda haka sai kwantutolan ya bukaci gwamnatin Jihar Kano da ta yi kokarin samarwa da dandazon matasan Jihar Kano gurabun ayyukan yi domin samar da ingantacciyar al’umma.